BEC ส่งละครดังร่วม 2 งานใหญ่ หวังขยายฐานคนดู-เพิ่มพันธมิตร
BEC ส่งละครดังร่วม 2 งานใหญ่ หวังขยายฐานคนดู-เพิ่มพันธมิตร
24 ส.ค. 2563

บริษัท บีอีซี เวิลด์ จำกัด (มหาชน) หรือ BEC เปิดเผยว่า จากสภาวะเศรษฐกิจโลกที่กำลังประสบกับปัญหาจากสถานการณ์ไวรัสโควิด-19 ทำให้ธุรกิจหลากหลายแขนงที่อาศัยการติดต่อค้าขายกับต่างประเทศต้องหยุดชะงัก ขาดรายได้มหาศาล ซึ่งผลกระทบนี้รวมถึงธุรกิจคอนเทนต์ด้วยเช่นกัน ในขณะเดียวกันหลายหน่วยงานก็ได้มีการปรับตัวเพื่อที่จะสามารถดำเนินธุรกิจภายใต้ผลกระทบครั้งนี้
ทั้งนี้ จึงเกิดงานสัมนาและเจรจาธุรกิจการค้าระหว่างประเทศขึ้นในรูปแบบออนไลน์เสมือนจริง ซึ่งเป็นการจำลองงานสัมนามาเป็นแบบออนไลน์เพื่อสนับสนุนผู้ประกอบการให้สามารถซื้อขายลิขสิทธิ์ละครในรูปแบบ New Normal ซึ่งในปีนี้มี 2 งานใหญ่ได้แก่งาน “ContentAsia Summit” ระหว่างวันที่ 27 – 28 สิงหาคม 2020 และงาน “HK Filmart Online” ระหว่างวันที่ 26-29 สิงหาคม 2020
โดยช่อง 3 หนึ่งในฐานะผู้ประกอบการธุรกิจคอนเทนต์ หรือ Content Creator ได้เข้าร่วมในการเจรจาการค้าในครั้งนี้ทั้ง 2 งาน เพื่อเจรจาการขายลิขสิทธิ์คอนเทนต์ละครช่อง 3 รวมถึงยังได้ส่งผลงานละครและนักแสดงเข้าร่วมในการประกวด ContentAsia Awards 2020 ที่จัดขึ้นเป็นครั้งแรก ประจำปี 2020 อีกด้วย
โดยงาน “ContentAsia Summit” เป็นงานสัมมนาของผู้บริหารธุรกิจคอนเทนต์ในกลุ่มประเทศเอเชีย ที่ปีนี้จัดในรูปแบบ Virtual Event จำลองงานสัมนาขึ้นในรูปแบบออนไลน์ เป็นเวลา 2 วัน ระหว่างวันที่ 27 – 28 สิงหาคม 2020 จัดโดยนิตยสาร ContentAsia ซึ่งเป็นนิตยสารที่นำเสนอข้อมูลความเคลื่อนไหวของตลาดคอนเทนต์ในเอเชียแปซิฟิก มากว่า 14 ปี ในปีนี้ทางช่อง 3 ได้เข้าร่วมและเป็น Sponsor ด้วย ในงานจะเปิดโอกาสให้ช่อง3 ได้นำเสนอข้อมูลบริษัทและข้อมูลละคร ผ่าน Virtual Booth
สำหรับละครที่เป็นไฮไลต์ อย่างเช่น “ตราบฟ้ามีตะวัน” My forever sunshine, “อกเกือบหักแอบรักคุณสามี” My Husband in Law, “เล่ห์บรรพกาล” Mist of Love และ “พยากรณ์ซ่อนรัก” Prophecy of Love และ Pre-sale ละครใหม่ที่น่าสนใจอีกหลายเรื่อง อาทิ “ให้รักพิพากษา” Dare to Love, “คือเธอ” Bad Romeo และ“คุณหมีปาฏิหาริย์” The Miracle of Teddy Bear เป็นต้น โดยผู้เข้าร่วมงานสามารถติดต่อฝ่ายธุรกิจระหว่างประเทศของช่อง 3 เพื่อซื้อขายคอนเทนต์ ผ่าน Live Chat ภายในงานได้โดยตรง และการสัมมนาในปีนี้ นายสุรินทร์ กฤตยาพงศ์พันธ์ กรรมการผู้อำนวยการสายธุรกิจโทรทัศน์ BEC World จะได้ขึ้นบรรยายในหัวข้อ Thailand Content Provider Leadership in Emerging Market อีกด้วย
นอกจากนี้ ช่อง 3 ยังส่งผลงานละครเข้าประกวดในเวที ContentAsia Awards ซึ่งจัดเป็นครั้งแรก และละครและนักแสดงเข้ารอบสุดท้ายถึง 5 สาขา ได้แก่ Best Male Lead in a TV Programme ได้แก่ “หมาก-ปริญ สุภารัตน์”, Best Female Lead in a TV Programme ได้แก่ “มิว-นิษฐา จิรยั่งยืน” จาก ละครเรื่อง “อกเกือบหักแอบรักคุณสามี”, Best Drama Series Made for Local Asian Market ได้แก่ละครเรื่อง “ทุ่งเสน่หา” , Best Asian Drama for an International Market
ได้แก่ละครเรื่อง “อกเกือบหักแอบรักคุณสามี”, และ Best LGBTQ + Programme Made in Asia ได้แก่ละครเรื่อง 2 Moons 2 โดยจะมีการประกาศผลผู้ชนะในวันที่ 28 สิงหาคม 2020 แฟนๆสามารถติดตามรับชมการประกาศผลรางวัล ContentAsia AwardsLive ได้ที่ Facebook ContentAsia
https://www.facebook.com/contentasia/ ในเวลา 18.30 น. เวลาสิงคโปร์ หรือเวลา 17.30น. ตามเวลาประเทศไทย
ส่วนงานที่ 2 “Hong Kong Filmart 2020” ที่จัดขึ้นในเวลาเดียวกันระหว่างวันที่ 26-29 สิงหาคม 2020 การเข้าร่วมงาน ครั้งนี้ เป็นความร่วมมือของกระทรวงวัฒนธรรม กรมการท่องเที่ยวและกีฬา กรมส่งเสริมการค้าระหว่างประเทศ (DITP) กระทรวงพาณิชย์ และ สมาพันธ์ภาพยนตร์ ร่วมกับผู้ประกอบการไทย
โดยในปีนี้เป็นการเข้าร่วมงานติดต่อกันเป็นปีที่ 3 ของช่อง 3 เพื่อนำคอนเทนท์ละครไทยร่วมเจรจาการค้า และตกลงการขายลิขสิทธิ์ละคร รวมถึงสร้างพันธมิตรในการร่วมมือด้านต่างๆ เพื่อประชาสัมพันธ์อุตสาหกรรม ภาพยนตร์ ละคร และรายการโทรทัศน์ ระหว่างผู้ผลิต ผู้จัดจำหน่ายคอนเทนท์ และ ผู้บริหาร Platforms ต่างๆ ในต่างประเทศ และครั้งนี้ได้จัดขึ้นในรูปแบบ การนำเสนอข้อมูลละคร และเจรจาธุรกิจผ่านช่องทางออนไลน์ ช่อง 3 ได้นำละครเรื่อง “ร้อยเล่ห์มารยา”, “อกเกือบหักแอบรักคุณสามี”, “เล่ห์บรรพกาล” และ “พยากรณ์ซ่อนรัก” ไปเป็นละคร Hi-light ในงาน
สำหรับการร่วมงานการเจรจาการค้าออนไลน์ที่ช่อง 3 ตอบรับเข้าร่วมทั้ง 2 งานในครั้งนี้ นายณัฐพร รุ่งขจรกลิ่น ผู้ช่วยกรรมการผู้จัดการ สำนักธุรกิจระหว่างประเทศ ช่อง 3 ได้กล่าวว่า “การเข้าร่วมงาน Content Asia Summit และ งาน Hong Kong Filmart Online ในครั้งนี้ นับเป็นโอกาสที่ช่อง 3 จะได้นำเสนอละครให้กับผู้ชมในหลายประเทศ เพื่อขยายฐานธุรกิจและฐานผู้ชมละครไทยในต่างประเทศให้มากขึ้น ตอกย้ำแบรนด์ BEC World ในฐานะผู้นำด้านคอนเทนต์และความบันเทิงจากประเทศไทย ยิ่งไปกว่านั้นการที่ละคร และนักแสดงของเรา ได้เข้ารอบสุดท้ายเพื่อชิงรางวัล Content Asia Awards ในครั้งนี้ก็ถือเป็นเครื่องยืนยันความสำเร็จอีกก้าวหนึ่งว่า ช่อง 3 ได้รับการยอมรับในตลาดสากล”
ทั้งนี้ ช่อง 3 มีความพร้อมทั้งในด้านของทีมงาน คอนเทนต์ที่มีคุณภาพ รวมถึงบริการด้านความบันเทิง สามารถที่จะรองรับความต้องการของตลาดต่างประเทศได้ครบวงจร และพร้อมที่จะก้าวไปสู่ตลาดโลกในฐานะ Thailand’s Leading Entertainment and Content Provider ได้อย่างมีคุณภาพ เพื่อความสำเร็จเป็นที่รู้จักในกลุ่มธุรกิจบันเทิงระดับโลก กับการเปิดตลาดในรูปแบบใหม่ทางช่องทางออนไลน์ต่อไป